Kako sam pročitala

Prva knjiga koju sam sama pročitala godinama je stajala na polici, a ja sam samo mogla gledati slike Crvenkapice i podmuklog vuka koji se prerušio u bakicu. Kad sam učila čitati, nikako nije išlo, bilo mi je teško i stalno sam zapinjala čak i na jednostavnim riječima. No, uz puno vježbe ipak je krenulo. Nakon puno truda moglo bi se reći da sam gutala riječi, stranice, priče i pripovijetke, a naposljetku i romane. Ništa od toga ne bih postigla da me roditelji nisu poticali, a najviše moja mama. Bila je strpljiva i ukazivala na moje greške pri čitanju, pričala mi o brojnim knjigama koje je pročitala te me tako za njih uspijevala zainteresirati. Poticala me provodeći vrijeme čitajući sa mnom, a zatim bismo imale dugotrajne razgovore o pročitanom.

Knjige su me privlačile pa sam u igri s prijateljima oživljavala scene iz knjiga. Sviđa mi se sloboda koju ima čitatelj. Sam može odabrati knjigu koju će čitati, ali može je i ostaviti ako mu se ne svidi. Čitatelj zna što mu se u knjizi sviđa, koji mu je najdraži lik ili događaj, hoće li knjigu dovršiti odmah, za nekoliko dana, nikada ili je pročitati još nekoliko puta. Slobodno odlučuje zašto će čitati, bilo da želi što naučiti ili saznati neku potrebnu informaciju, a usput nesvjesno dolazi do razvijanja njegove mašte. Knjiga može donijeti čitatelju inspiraciju, a može i pomoći u odnosima s prijateljima ili riješiti neke emocionalne probleme (čak i one ljubavne!).

Mislim da bi djecu trebalo poticati na čitanje od rane dobi kako bi naučili služiti se knjigama za zabavu i pomoć, a ne samo za učenje. Pomoću knjiga naučila sam kako se ponašati prema drugima te kako postati bolja osoba. Učila sam iz postupaka nekih likova u priči ili romanu te bih na njihovim greškama saznavala kako se popraviti i učiniti ispravnu stvar.

Svi bi trebali naći motivaciju za čitanje dok je moj motiv zabava. Mislim da bi moji vršnjaci trebali promišljati što zapravo traže od knjige kako bi je pročitali zbog njezinog sadržaja, a ne samo zato jer ima mali broj stranica. Odrasli u mojoj okolini većinu svog slobodnog vremena provode gledajući televiziju pa im vrijeme uzalud prolazi. Na knjigu bi trebali gledati kao na zabavu i spas od svakodnevnih briga na koje se stalno žale.

Svi trebaju barem jednom odlutati u svijet knjiga i prepustiti se tom čudesnom i pustolovnom svijetu, no najbolje je što svatko svoju avanturu drugačije proživljava. Moja prva avantura dogodila se čitanjem Čudnovatih zgoda Šegrta Hlapića. Po prvi sam puta zalutala u knjigu, zanimalo me što će se dalje događati, kako će Hlapić riješiti svoje probleme i kako će sve završiti. Od tada ne prestajem tragati za novom knjigom. Pročitala sam hrpu knjiga koje su me uvukle u svoje zaplete. Knjige nas vode na nova nepoznata mjesta, neke u svijet mašte i igre, a druge u svijet dubokog razmišljanja, no to ovisi o sadržaju knjige te o osobnosti i mašti čitača. Imamo drugačija iskustva, razmišljanja i mišljenja o pročitanoj knjizi, a to treba poštovati.

Neki još nisu pronašli svoju najdražu knjigu, a i ja sam jedna od njih. Iako mi se neke knjige jako sviđaju, osjećam da za mene savršena knjiga tek čeka u nekoj knjižnici, i možda je prašnjava i zamrljanih stranica, ali strpljivo čeka da je prvi put otvorim.

Cvijet u knjižnici, 7. razred

Lorena Mucak